CELEX: 
Language: da
Date: 2021-05-12 00:00:00
Title: KOMMISSIONENS DELEGEREDE FORORDNING (EU) …/… om supplerende regler til Europa-Parlamentets og Rådets forordning (EU) 2019/787 vedrørende ansøgning om registrering af geografiske betegnelser for spiritus, ændring af produktspecifikationer, annullering af registreringer og registret

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               I Europa-Parlamentets og Rådets forordning (EU) 2019/787 fastsættes EU's gældende retsregler for geografiske betegnelser for spiritus, ligesom der fastsættes en ordning for registrering af disse på EU-plan. 
            
            
               Ved forordning (EU) 2019/787 tillægges Kommissionen beføjelser til at vedtage delegerede retsakter og gennemførelsesretsakter med henblik på at fastsætte procedurerne for registrering af geografiske betegnelser for spiritus.
            
            
               Formålet med nærværende delegerede retsakt er derfor at supplere forordning (EU) 2019/787 med regler vedrørende de procedurer, der skal følges i forbindelse med ansøgninger om registrering af geografiske betegnelser for spiritus, ændring af produktspecifikationer, annullering af en registrering og selve registret.
            
            
               2.HØRINGER FORUD FOR RETSAKTENS VEDTAGELSE
            
            
               Der er gennemført høringer med eksperter fra alle 27 medlemsstater i ekspertgruppen vedrørende landbrugsmarkeder (spiritus).
            
            
               På disse møder fremlagde Kommissionen ændrede udgaver af teksten, hvori der i vidt omfang var taget hensyn til de bemærkninger og kommentarer, der var fremsat på møderne eller sendt skriftligt til Kommissionens tjenestegrene. 
            
            
               Kommissionens tjenestegrene har også afholdt flere møder med interessenter i spiritussektoren, både bilateralt og inden for rammerne af den civile dialoggruppe om spiritus.
            
            
               Denne høringsproces førte til en bred konsensus om udkastet til delegeret forordning.
            
            
               Der var mulighed for at komme med feedback på portalen for bedre regulering i perioden fra den 11. januar til den 8. februar 2021, og der blev ikke modtaget kommentarer.
            
            
               3.JURIDISKE ASPEKTER AF DEN DELEGEREDE RETSAKT
            
            
               Denne delegerede retsakt indeholder bestemmelser, der supplerer visse regler i forordning (EU) 2019/787, og som er nødvendige for at sikre et velfungerende indre marked for spiritusprodukter. Den fastlægger navnlig de retlige rammer for registrering af geografiske betegnelser, og den præciserer de hidtidige bestemmelser, ligesom den indeholder visse forenklingselementer.
            
            
               Ved denne retsakt ophæves de relevante bestemmelser i Kommissionens gennemførelsesforordning (EU) nr. 716/2013 af 25. juli 2013 om gennemførelsesbestemmelser til Europa-Parlamentets og Rådets forordning (EF) nr. 110/2008 om definition, betegnelse, præsentation og mærkning af samt beskyttelse af geografiske betegnelser for spiritus.
            
            
               KOMMISSIONENS DELEGEREDE FORORDNING (EU) …/…
            
            
               af 12.5.2021
            
            
               om supplerende regler til Europa-Parlamentets og Rådets forordning (EU) 2019/787 vedrørende ansøgning om registrering af geografiske betegnelser for spiritus, ændring af produktspecifikationer, annullering af registreringer og registret
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
         
         
            
               under henvisning til Europa-Parlamentets og Rådets forordning (EU) 2019/787 af 17. april 2019 om definition, beskrivelse, præsentation og mærkning af spiritus, brugen af betegnelser for spiritus i præsentation og mærkning af andre fødevarer, beskyttelse af geografiske betegnelser for spiritus, brugen af landbrugsethanol og landbrugsdestillater i alkoholholdige drikkevarer samt om ophævelse af forordning (EF) nr. 110/2008
                  1
               , særlig artikel 33, stk. 1 og 2, og artikel 41, og
            
            
               ud fra følgende betragtninger:
            
            
               (1)Europa-Parlamentets og Rådets forordning (EF) nr. 110/2008
                  2
                er ophævet ved og erstattet af forordning (EU) 2019/787. Ved kapitel III i forordning (EU) 2019/787 fastsættes der bestemmelser om geografiske betegnelser i spiritussektoren, og Kommissionen tillægges beføjelser til at vedtage delegerede retsakter og gennemførelsesretsakter i denne henseende. For at sikre, at markedet for spiritus fungerer gnidningsløst inden for de nye retlige rammer, og for navnlig at forenkle og rationalisere den måde, hvorpå ordningen for geografiske betegnelser for spiritus fungerer, er det nødvendigt at vedtage visse bestemmelser ved hjælp af sådanne retsakter. Nærværende forordning og Kommissionens gennemførelsesforordning (EU) 2021/XXXX
                  3
                bør navnlig erstatte visse bestemmelser i Kommissionens gennemførelsesforordning (EU) nr. 716/2013
                  4
               , som derfor bør ophæves. 
            
            
               (2)Hvis produktspecifikationen indeholder særlige krav vedrørende emballering, bør det enhedsdokument, der er inkluderet i ansøgningen om registrering af en geografisk betegnelse, for at lette Kommissionens kontrol og tilvejebringe fuldstændige oplysninger for de berørte parter i indsigelsesproceduren indeholde et resumé af begrundelsen for disse krav og en beskrivelse af, hvorfor emballeringen skal finde sted i det afgrænsede geografiske område for at sikre kvalitet, oprindelse eller kontrollen med spiritussen. 
            
            
               (3)For at opnå en sammenhængende procedure og lette Kommissionens kontrol bør medlemsstaten garantere, at enhedsdokumentet er et retvisende resumé af produktspecifikationen, som Kommissionen kan forlade sig på, når den vurderer ansøgningen, og som andre medlemsstater og interessenter kan lægge til grund for håndhævelsen af den geografiske betegnelse. Af samme årsager bør den henvisning til offentliggørelsen af produktspecifikationen, der er inkluderet i det ansøgningsdossier, som medlemsstaten fremsender til Kommissionen, bestå af en elektronisk henvisning til den produktspecifikation, der er offentliggjort i henhold til medlemsstatens administrative system. 
            
            
               (4)Det bør fastlægges, hvilke oplysninger en ansøger skal forelægge, for at en ansøgning om beskyttelse, en ansøgning om godkendelse af en EU-ændring eller en anmodning om annullering kan antages, med henblik på at lette forvaltningen af sådanne ansøgninger og fremskynde behandlingen heraf. 
            
            
               (5)For at løse midlertidige problemer og sikre, at alle producenter overholder produktspecifikationerne på lang sigt, bør medlemsstaterne have mulighed for at indrømme producenterne overgangsperioder på op til 10 år, således at de har mulighed for at tilpasse sig ændringerne af visse bestemmelser vedrørende produktspecifikationerne. 
            
            
               (6)Kommissionen er ansvarlig for godkendelsen af EU-ændringer af produktspecifikationen, mens standardændringer godkendes af medlemsstaterne eller af den ansvarlige person eller det ansvarlige organ i et tredjeland. Når en anmodning om godkendelse af en EU-ændring også indeholder standardændringer, bør standardændringerne af hensyn til procedurens effektivitet anses for at være ikke-eksisterende og bør ikke betragtes som godkendt i forbindelse med EU-ændringen. 
            
            
               (7)Proceduren for godkendelse af standardændringer og midlertidige ændringer bør fastlægges, således at medlemsstaterne kan foretage en passende vurdering af ansøgningerne, og der sikres en ensartet tilgang i medlemsstaterne. Nøjagtigheden og fuldstændigheden af medlemsstaternes vurdering bør svare til den nøjagtighed og fuldstændighed, der kræves ved vurderingsprocessen i proceduren for ansøgning om registrering af en geografisk betegnelse. 
            
            
               (8)Der bør fastsættes regler for at samordne procedurerne for ændring af en produktspecifikation i tilfælde, hvor en ansøgning om godkendelse af en EU-ændring og en ansøgning om en standardændring behandles samtidig af henholdsvis Kommissionen og medlemsstatens kompetente myndigheder. Eftersom begge ansøgninger vedrører ændring af samme produktspecifikation, selv om de følger to forskellige parallelle procedurer med forskellig frist, bør der fastsættes regler, der forhindrer uoverensstemmelser. 
            
            
               (9)Procedurereglerne for annullering af registreringen af en geografisk betegnelse bør suppleres for at præcisere, at medlemsstaterne er blandt de juridiske personer, der kan have en legitim interesse i at indgive en anmodning om annullering i henhold til artikel 32, stk. 1, første afsnit, i forordning (EU) 2019/787, og for at fastlægge de nøjagtige henvisninger til Den Europæiske Unions Tidende, hvori offentliggørelsen finder sted. 
            
            
               (10)For at sikre åbenhed og ensartethed i alle medlemsstaterne er det nødvendigt at oprette det elektroniske register over geografiske betegnelser for spiritus, der er omhandlet i artikel 33 i forordning (EU) 2019/787 ("registret"), og at vedtage yderligere regler om registrets indhold og form. Eftersom de dokumenter, der foreligger, og som skal stilles til rådighed for hver registreret betegnelse, er forskellige afhængigt af det retsgrundlag, i henhold til hvilket betegnelsen første gang blev beskyttet, bør kravene til disse dokumenter navnlig tilpasses i overensstemmelse hermed. For at gøre det muligt at fastsætte prioritetsdatoer for andre intellektuelle ejendomsrettigheder bør registret vise datoen for ansøgningen om registrering og datoen og henvisningen til offentliggørelsen af den retsakt, i henhold til hvilken den geografiske betegnelse er beskyttet. Registret bør være en elektronisk database, der forvaltes inden for digitale systemer, som Kommissionen stiller til rådighed, og den bør være offentligt tilgængelig — 
            
            
               VEDTAGET DENNE FORORDNING:
            
            
            
               Artikel 1 KAPITEL I
            
            
            
               Indledende bestemmelser
            
            
            
            
               Genstand
            
         
         
            
               Ved denne forordning fastsættes der supplerende regler til forordning (EU) 2019/787 for så vidt angår geografiske betegnelser for spiritus, navnlig vedrørende:
            
            
               (a)ansøgninger om registrering
            
            
               (b)ændringer af produktspecifikationer
            
            
               (c)annullering af registreringer
            
            
               (d)registret over geografiske betegnelser.
            
            
            
               KAPITEL II
            
            
               Særlige bestemmelser
            
            
               AFDELING 1
            
            
               Ansøgning om registrering
            
            
               Artikel 2 
                  (Delegerede beføjelser i henhold til artikel 41, stk. 1, litra a), i forordning (EU) 2019/787) 
                  Yderligere krav vedrørende enhedsdokumentet
            
            
               Hvis det enhedsdokument, der er omhandlet i artikel 23, stk. 1, litra c), i forordning (EU) 2019/787, indeholder særlige krav vedrørende emballering, skal der ligeledes inkluderes et resumé af den begrundelse, der er omhandlet i artikel 22, stk. 1, andet afsnit i samme forordning. 
            
            
               Artikel 3 
                  (Delegerede beføjelser i henhold til artikel 41, stk. 1, litra a), i forordning (EU) 2019/787) 
                  Medlemsstatens ansøgningsdossier
            
            
               Ved indgivelsen af et ansøgningsdossier til Kommissionen i henhold til artikel 24, stk. 7, i forordning (EU) 2019/787, attesterer den berørte medlemsstat, at enhedsdokumentet som omhandlet i artikel 23, stk. 2, litra b), i forordning (EU) 2019/787 er et nøjagtigt resumé af produktspecifikationen. Medlemsstaten er ansvarlig for eventuelle væsentlige forskelle mellem enhedsdokumentet og produktspecifikationen. Ansøgningsdossieret skal indeholde en elektronisk henvisning til offentliggørelsen af produktspecifikationen. 
            
            
               Artikel 4 
                  (Delegerede beføjelser i henhold til artikel 41, stk. 1, litra b), i forordning (EU) 2019/787) 
                  Ansøgningens antagelighed
            
            
               1.En ansøgning om registrering betragtes som antagelig, hvis den er indgivet i overensstemmelse med artikel 24 i forordning (EU) 2019/787, er meddelt Kommissionen i overensstemmelse med artikel 13, stk. 1 i gennemførelsesforordning (EU) 2021/XXXX og omfatter det enhedsdokument, der er udarbejdet i henhold til artikel 3 i nævnte gennemførelsesforordning, og hvis den er fuldstændig.
            
            
               En ansøgning om registrering betragtes som fuldstændig, hvis den opfylder betingelserne i artikel 22 og 23 i forordning (EU) 2019/787 og artikel 2 og 3 i nærværende forordning.
            
            
               2.Hvis Kommissionen finder, at ansøgningen ikke er antagelig, underretter den medlemsstatens eller tredjelandets kompetente myndigheder eller den ansøger, der er etableret i et tredjeland, alt efter, hvad der er relevant, om de årsager, der ligger til grund for, at ansøgningen ikke kan antages.
            
            
               Artikel 5 
                  (Delegerede beføjelser i henhold til artikel 41, stk. 1, litra b), i forordning (EU) 2019/787) 
                  National overgangsperiode
            
            
               1.For at løse midlertidige problemer og med det langsigtede mål at sikre, at alle producenter i det berørte område overholder produktspecifikationen, kan en medlemsstat indrømme en overgangsperiode på betingelse af, at de berørte erhvervsdrivende lovligt har afsat den pågældende spiritus under konstant anvendelse af de pågældende betegnelser i mindst fem år forud for den dato, hvor ansøgningen indgives til medlemsstatens myndigheder, og at disse midlertidige problemer er blevet påpeget i den nationale indsigelsesprocedure, der er omhandlet i artikel 24, stk. 6, i forordning (EU) 2019/787. 
            
         
         
            
                Overgangsperioden begynder på den dato, hvor ansøgningsdossieret indgives til Kommissionen, og skal være så kort som muligt. Den kan højst vare i ti år.
            
            
               2.Stk. 1 finder tilsvarende anvendelse på geografiske betegnelser, der henviser til et geografisk område beliggende i et tredjeland, dog ikke på den nationale indsigelsesprocedure.
            
            
               3.Overgangsperioden i stk. 1 angives i det ansøgningsdossier, der indgives til Kommissionen i henhold til artikel 24, stk. 7 eller 8, i forordning (EU) 2019/787. 
            
            
            
               AFDELING 2 
                  
                  Ændring af produktspecifikationer
            
            
               Artikel 6 
                  (Delegerede beføjelser i henhold til artikel 41, stk. 2, i forordning (EU) 2019/787) 
                  Ansøgninger om godkendelse af EU-ændringer af produktspecifikationer
            
            
               Med henblik på artikel 31 i forordning (EU) 2019/787 må en ansøgning om godkendelse af en EU-ændring af en produktspecifikation kun indeholde EU-ændringer. Hvis en ansøgning om EU-ændringer også omfatter standardændringer eller midlertidige ændringer, finder proceduren for EU-ændringer kun anvendelse på EU-ændringerne. De standardændringer eller de midlertidige ændringer, der er indeholdt i ansøgningen, vil blive anset for ikke at være indgivet. 
            
            
               Artikel 7 
                  (Delegerede beføjelser i henhold til artikel 41, stk. 2, i forordning (EU) 2019/787) 
                  Antagelighed af ansøgninger om godkendelse af EU-ændringer
            
            
               1.En ansøgning om godkendelse af en EU-ændring af en produktspecifikation betragtes som antagelig, hvis den er indgivet i overensstemmelse med artikel 31 i forordning (EU) 2019/787, er meddelt Kommissionen i overensstemmelse med artikel 13, stk. 1, i gennemførelsesforordning (EU) 2021/XXXX og opfylder kravene i artikel 7 i nævnte gennemførelsesforordning. 
            
            
               Kommissionens godkendelse af en ansøgning om godkendelse af en EU-ændring af en produktspecifikation gælder kun de EU-ændringer, der er angivet i selve ansøgningen.
            
            
               2.Hvis Kommissionen finder, at ansøgningen ikke er antagelig, underretter den medlemsstatens eller tredjelandets kompetente myndigheder eller den ansøger, der er etableret i et tredjeland, alt efter, hvad der er relevant, om de årsager, der ligger til grund for, at ansøgningen ikke kan antages.
            
            
               Artikel 8 
                  (Delegerede beføjelser i henhold til artikel 41, stk. 2, i forordning (EU) 2019/787) 
                  Standardændringer af produktspecifikationer
            
            
               1.Med henblik på artikel 31, stk. 5, i forordning (EU) 2019/787 indgives ansøgninger om godkendelse af en standardændring af en produktspecifikation til myndighederne i den medlemsstat, hvor det geografiske område for det pågældende produkt er beliggende. Ansøgere skal opfylde de betingelser, der er fastsat i artikel 24, stk. 1, 2 eller 3, i forordning (EU) 2019/787. Hvis ansøgningen om godkendelse af en standardændring af en produktspecifikation ikke kommer fra den ansøger, der har indgivet ansøgningen om beskyttelse af den eller de betegnelser, som produktspecifikationen vedrører, giver medlemsstaten sidstnævnte ansøger lejlighed til at fremsætte bemærkninger til ansøgningen, hvis ansøgeren stadig eksisterer.
            
            
               Ansøgningen om godkendelse af en standardændring skal indeholde en beskrivelse af standardændringerne og dokumentation for, at de foreslåede ændringer kan betragtes som standardændringer i henhold til artikel 31 i forordning (EU) 2019/787. Der tilføjes et resumé af årsagerne til, at ændringerne er nødvendige. 
            
            
               2.Hvis medlemsstaten finder, at kravene i forordning (EU) 2019/787 og i de bestemmelser, der er vedtaget i henhold dertil, er opfyldt, kan den godkende standardændringen. Afgørelsen om godkendelse skal indeholde den ændrede konsoliderede produktspecifikation og, hvis det er relevant, det ændrede konsoliderede enhedsdokument.
            
            
               Godkendelsesafgørelsen offentliggøres. Den godkendte standardændring finder anvendelse i den berørte medlemsstat fra datoen for godkendelsesafgørelsens offentliggørelse. Medlemsstaten meddeler Kommissionen de godkendte standardændringer senest en måned efter den dato, hvorpå den nationale beslutning om godkendelse blev offentliggjort. Medlemsstaten meddeler uden unødigt ophold Kommissionen alle endelige nationale domme, der ikke kan appelleres, og som annullerer en afgørelse om godkendelse af en standardændring.
            
            
               3.Afgørelser om godkendelse af standardændringer vedrørende spiritus med oprindelse i tredjelande meddeles Kommissionen af en ansøgende sammenslutning med en legitim interesse, enten direkte til Kommissionen eller via myndighederne i det berørte tredjeland, senest en måneder efter den dato, hvorpå den relevante afgørelse blev offentliggjort.
            
            
               4.En godkendelse af en standardændring anses for at være meddelt Kommissionen på behørig vis, hvis den opfylder betingelserne i artikel 8 i gennemførelsesforordning (EU) 2021/XXXX. 
            
            
               5.Hvis standardændringen medfører en ændring af enhedsdokumentet, offentliggør Kommissionen beskrivelsen af standardændringen og det ændrede enhedsdokument i Den Europæiske Unions Tidende, C-udgaven, senest tre måneder efter den dato, hvorpå den modtog meddelelsen om den pågældende standardændring.
            
            
               Hvis standardændringen ikke indebærer en ændring af enhedsdokumentet, offentliggør Kommissionen standardændringen via de digitale systemer, der er omhandlet i artikel 13, stk. 1, første afsnit, litra), i gennemførelsesforordning (EU) 2021/XXXX, senest tre måneder efter den dato, hvorpå den modtog meddelelsen om den pågældende standardændring.
            
         
         
            
               Afsenderen af en meddelelse om en standardændring er ansvarlig for indholdet.
            
            
               6.Standardændringer finder anvendelse på Unionens område fra den dato, hvorpå de er blevet offentliggjort i henhold til stk. 5, første afsnit, eller offentliggjort i henhold til stk. 5, andet afsnit.
            
            
               7.Hvis det geografiske område omfatter mere end én medlemsstat, skal de berørte medlemsstater anvende proceduren for standardændringer særskilt for den del af området, der ligger inden for deres område. Standardændringen finder først anvendelse på de berørte medlemsstaters område, når den seneste nationale godkendelsesafgørelse finder anvendelse. Den medlemsstat, der sidst godkender standardændringen, sender Kommissionen den relevante meddelelse senest en måned efter den dato, hvorpå den nationale godkendelsesafgørelse blev offentliggjort.
            
            
               Hvis en eller flere af de berørte medlemsstater ikke vedtager den nationale godkendelsesafgørelse som omhandlet i første afsnit, kan en hvilken som helst af de berørte medlemsstater indgive ansøgningen efter proceduren for EU-ændringer. 
            
            
               8.Stk. 7 finder tilsvarende anvendelse, hvis en del af det relevante geografiske område er beliggende på et tredjelands område.
            
            
               Artikel 9 
                  (Delegerede beføjelser i henhold til artikel 41, stk. 2, i forordning (EU) 2019/787) 
                  Forholdet mellem EU-ændringer og standardændringer
            
            
               1.Hvis en standardændring, der indebærer en ændring af enhedsdokumentet, godkendes i afventning af godkendelse af en EU-ændring, ajourfører den berørte medlemsstat det enhedsdokument, der er vedlagt ansøgningen om godkendelse af en EU-ændring, i overensstemmelse hermed. Hvis den EU-ændring, der afventer afgørelse, er offentliggjort i Den Europæiske Unions Tidende, C-udgaven, med henblik på indsigelsesproceduren, offentliggøres den ajourførte udgave af enhedsdokumentet i Den Europæiske Unions Tidende, L-udgaven, som bilag til den gennemførelsesforordning, hvorved EU-ændringen godkendes.  
            
            
               2.Hvis der i den ændrede udgave af det enhedsdokument, der er indeholdt i en ansøgning om standardændringer, der er godkendt på nationalt plan, ikke tages hensyn til de seneste godkendte EU-ændringer, offentliggøres denne standardændring ikke i Den Europæiske Unions Tidende. De medlemsstater, der har godkendt den pågældende standardændring, sender Kommissionen den konsoliderede udgave af enhedsdokumentet som ændret ved både EU-ændringen og standardændringerne med henblik på offentliggørelse i Den Europæiske Unions Tidende.  
            
            
               Artikel 10 
                  (Delegerede beføjelser i henhold til artikel 41, stk. 2, i forordning (EU) 2019/787) 
                  Midlertidige ændringer af produktspecifikationer
            
            
               1.Midlertidige ændringer af produktspecifikationer godkendes og offentliggøres af den medlemsstat, hvor det geografiske område for det pågældende produkt er beliggende. Midlertidige ændringer meddeles Kommissionen sammen med begrundelsen herfor senest en måned efter den dato, hvorpå den nationale godkendelsesafgørelse blev offentliggjort. En midlertidig ændring finder anvendelse i den berørte medlemsstat fra datoen for offentliggørelsen af godkendelsesafgørelsen.
            
            
               2.Hvis det geografiske område omfatter mere end én medlemsstat, finder proceduren for midlertidige ændringer særskilt anvendelse i de berørte medlemsstater for den del af området, der ligger inden for deres område.
            
            
               3.Midlertidige ændringer vedrørende spiritus med oprindelse i tredjelande meddeles Kommissionen sammen med begrundelsen herfor af en ansøgende sammenslutning med en legitim interesse enten direkte eller via myndighederne i det berørte tredjeland og senest en måned efter deres godkendelse.
            
            
               4.En godkendelse af en midlertidig ændring anses for at være meddelt Kommissionen på behørig vis, hvis den opfylder betingelserne i artikel 9 i gennemførelsesforordning (EU) 2021/XXXX.
            
            
               5.Kommissionen offentliggør meddelelsen om en midlertidig ændring via de digitale systemer, der er omhandlet i artikel 13, stk. 1, første afsnit, litra), i gennemførelsesforordning (EU) 2021/XXXX, senest tre måneder efter den dato, hvorpå den modtog meddelelsen om den pågældende midlertidige ændring. En midlertidig ændring finder anvendelse på Unionens område fra den dato, hvorpå den blev offentliggjort af Kommissionen.
            
            
               Afsenderen af en meddelelse om en midlertidig ændring er ansvarlig for indholdet.
            
            
            
               AFDELING 3 
                  
                  Annullering af en geografisk betegnelse
            
            
               Artikel 11 
                  (Delegerede beføjelser i henhold til artikel 41, stk. 1, litra b), i forordning (EU) 2019/787) 
                  Annulleringsprocedure
            
            
               1.Med henblik på artikel 32, stk. 1, første afsnit, i forordning (EU) 2019/787 kan medlemsstaterne på eget initiativ indgive en anmodning om annullering af registreringen af en geografisk betegnelse.
            
            
               2.Kommissionen offentliggør den anmodning om annullering, der er indgivet i henhold til artikel 32, stk. 1, første afsnit, i forordning (EU) 2019/787 i Den Europæiske Unions Tidende, C-udgaven. 
            
         
         
            
               Artikel 12 
                  (Delegerede beføjelser i henhold til artikel 41, stk. 1, litra b), i forordning (EU) 2019/787) 
                  Annulleringsanmodningers antagelighed
            
            
               1.Med henblik på artikel 32, stk. 1 og 2, i forordning (EU) 2019/2013 er en annulleringsanmodning antagelig:
            
            
               (a)hvis den opfylder kravene i artikel 10 i gennemførelsesforordning (EU) 2021/XXXX og
            
            
               (b)for anmodninger indgivet i henhold til artikel 32, stk. 1, i forordning (EU) 2019/787, hvis den er baseret på de begrundelser, der er nævnt i bestemmelsens første afsnit.
            
            
               2.Hvis Kommissionen finder, at annulleringsanmodningen ikke er antagelig, underretter den medlemsstatens eller tredjelandets kompetente myndigheder eller den fysiske eller juridiske person, der indgav anmodningen, alt efter, hvad der er relevant, om de årsager, der ligger til grund for, at anmodningen ikke kan antages.
            
            
               3.Begrundede indsigelser mod annulleringer tages kun i betragtning, hvis de viser, at den interesserede part gør erhvervsmæssig brug af den registrerede betegnelse.
            
            
            
               AFDELING 4 
                  
                  Register
            
            
               Artikel 13 
                  (Delegerede beføjelser i henhold til artikel 33, stk. 1 og 2, i forordning (EU) 2019/787) 
                  Register
            
            
               1.Der oprettes et elektronisk register over geografiske betegnelser for spiritus som omhandlet i artikel 33 i forordning (EU) 2019/787 ("registret"). Det baseres på digitale systemer, der forvaltes af Kommissionen, og er offentligt tilgængelige.
            
            
               2.Ved ikrafttrædelsen af en retsakt, hvorved en geografisk betegnelse beskyttes, registrerer Kommissionen følgende oplysninger i registret:
            
            
               (a)den eller de betegnelser, der skal beskyttes som geografisk betegnelse, ledsaget af transskriptioner eller translitterationer med latinske bogstaver, hvis det er relevant. Hvis der er flere betegnelser, transskriptioner og translitterationer, registreres disse som alternative betegnelser adskilt af et mellemrum, en skråstreg og endnu et mellemrum
            
            
               (b)spiritussens kategori
            
            
               (c)dossiernummer
            
            
               (d)type "geografisk betegnelse"
            
            
               (e)oprindelseslandets eller -landenes navn
            
            
               (f)ansøgningsdato og henvisningen til den retsakt, hvorved betegnelsen beskyttes: 
            
            
               i) for geografiske betegnelser, der er registreret i henhold til forordning (EU) 2019/787 eller forordning (EF) nr. 110/2008, med undtagelse af de etablerede geografiske betegnelser, der er omhandlet i artikel 20 i forordning (EF) nr. 110/2008, anvendelsesdatoen og den elektroniske henvisning til de retsakter, hvorved betegnelsen beskyttes på EU-plan 
            
            
               ii)for de etablerede geografiske betegnelser, der er omhandlet i artikel 20 i forordning (EF) nr. 110/2008, datoen for offentliggørelse af den retsakt, hvorved den geografiske betegnelse første gang beskyttes på EU-plan, og den elektroniske henvisning til denne retsakt 
            
            
               (g)den eller de elektroniske henvisninger til den eller de retsakter, der vedrører den geografiske betegnelse, og som vedtages efter de retsakter, der er omhandlet i litra f)
            
         
         
            
               (h)henvisningerne til enhedsdokumentet, hovedspecifikationerne i det tekniske dossier, produktspecifikationerne eller det tekniske dossier, hvis sådanne findes, som følger:
            
            
               i)for geografiske betegnelser, der er registreret i henhold til forordning (EU) 2019/787, den elektroniske henvisning til enhedsdokumentet og den elektroniske henvisning til produktspecifikationen. Hvis det geografiske område ligger inden for et tredjelands område, den elektroniske henvisning til enhedsdokumentet og henvisningen til offentliggørelsen af produktspecifikationen
            
            
               ii)for geografiske betegnelser, der er registreret i henhold til forordning (EF) nr. 110/2008, den elektroniske henvisning til hovedspecifikationerne i det tekniske dossier
            
            
               iii)for de etablerede geografiske betegnelser, der er omhandlet i artikel 20 i forordning (EF) nr. 110/2008, det tekniske dossier.
            
            
               3.Når Kommissionen godkender en EU-ændring af en produktspecifikation eller modtager en meddelelse om en godkendt standardændring af en produktspecifikation, der indebærer en ændring af oplysningerne i registret, registrerer den de nye oplysninger med virkning fra datoen for anvendelsen af ændringen i Unionen. Der registreres også oplysninger om midlertidige ændringer.
            
            
               4.Hvis registreringen af en geografisk betegnelse er blevet annulleret, sletter Kommissionen betegnelsen fra registret med virkning fra den dato, hvorfra den relevante gennemførelsesretsakt, der er vedtaget i henhold til artikel 32 i forordning (EU) 2019/787, får virkning, og den fører en fortegnelse over annulleringen.
            
            
               5.De geografiske betegnelser, der beskyttes i henhold til gennemførelsesforordninger, der vedtages i perioden fra den 8. juni 2019 og indtil datoen for denne forordnings anvendelse, registreres i registret.
            
            
               6.Kommissionen opbevarer dokumentation vedrørende registreringen af en geografisk betegnelse i digital form eller på papirform i gyldighedsperioden for den geografiske betegnelse, og i tilfælde af annullering i 10 år derefter.
            
            
            
               KAPITEL III 
                  
                  Afsluttende bestemmelser
            
            
               Artikel 14 
                  
                  Ophævelse
            
            
               Gennemførelsesforordning (EU) nr. 716/2013 ophæves.
            
            
               Artikel 15 
                  
                  Ikrafttræden og anvendelse
            
            
               Denne forordning træder i kraft på tredjedagen efter offentliggørelsen i Den Europæiske Unions Tidende.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 12.5.2021.
            
            
               
                     På Kommissionens vegne
               
               
                     Formand
                     Ursula VON DER LEYEN
               
            
         
         
            
                  
                     (1)
                  
                        EUT L 130 af 17.5.2019, s. 1.
               
               
                  
                     (2)
                  
                        Europa-Parlamentets og Rådets forordning (EF) nr. 110/2008 af 15. januar 2008 om definition, betegnelse, præsentation og mærkning af samt beskyttelse af geografiske betegnelser for spiritus og om ophævelse af Rådets forordning (EØF) nr. 1576/89 (EUT L 39 af 13.2.2008, s. 16). 
               
               
                  
                     (3)
                  
                        Kommissionens gennemførelsesforordning (EU) 2021/XXXX [dato] om regler for anvendelsen af Europa-Parlamentets og Rådets forordning (EU) 2019/787 for så vidt angår ansøgning om registrering af geografiske betegnelser for spiritus, indsigelsesproceduren, ændring af produktspecifikationer, annullering af registreringer, anvendelsen af symboler og kontrol (EUT L xxx af xxx, s. x). 
               
               
                  
                     (4)
                  
                        Kommissionens gennemførelsesforordning (EU) nr. 716/2013 af 25. juli 2013 om gennemførelsesbestemmelser til Europa-Parlamentets og Rådets forordning (EF) nr. 110/2008 om definition, betegnelse, præsentation og mærkning af samt beskyttelse af geografiske betegnelser for spiritus (EUT L 201 af 26.7.2013, s. 21).